钦定古今图书集成/理学汇编/文学典/第116卷 > 文翔凤
## 钦定古今图书集成/理学汇编/文学典/第116卷 > 文翔凤

按《列朝诗集》，“翔凤字天瑞，三水人。万历庚戌进士。除
莱阳知县，调伊县，迁南京吏部主事。以副使提学山
西，入为光禄少卿，不赴，卒于家。天瑞父在兹，举万历
甲戌进士，以程文奇异，为礼官所纠，遂不复仕。作《梅
花诗》至万五千言，讲德摛词，以奥古为宗。天瑞缵承
家学，弥益演迤。”庚戌朱卷房考：雷简讨思霈，钩稽段
落，以青笔乙其处，始就句读。其论学以事天为极则，
力排西来之教。著《太微》以翼《易》，谓《太元》《潜虚》，未窥其
藩。余将行，携其槁过邸舍，再拜付余，语人曰：“《太微》南
矣。”余愧不能为桓谭也。以辞赋为耑门绝学，覃思腐
毫，必欲追配古人。尝称曰：“屈、宋、枚、马，生知之圣也，神
至于不可知；扬，学知之圣也，大而化矣。班、张、左大贤
也，充实有光辉，而未果化。潘、陆以后，充实而美矣，光
辉乎何居？”余欲建子云以为师友，太冲与之为朋，而未之逮也。作《金陵六赋》，以当京都，盖其大志如此。其
为诗离奇奡兀，不经绳削驰骋其才力，可与唐之刘
乂、马异角奇斗险。晚作《嘉莲诗》，七言今体至四百馀
首，亦古未有也。天瑞白晳长身，秀眉飘髯，风神标格，
如世所图画文昌者。其为人忠孝诚敬，开明岂弟，迥
然非世之君子也。初第时，与余辨论佛学，数日夜不
寝食，曰：“子姑无困我。”庚申冬，以国丧会阙门，极论近
代诗文俗学，祈其改而从古。天瑞告王季木曰：“虞山
兄再困我矣。”天瑞与余，不为苟同如此。然而如天瑞
之文赋，牢笼负涵，波谲云诡，其学问渊博，千古真如
贯珠；其笔力雄健，一言可以扛鼎。世之人或惊怖如
河汉，或引绳为批格，要不能不谓之异人，不能不谓
之才子也。《文中子》曰：“扬子云，古之振奇人也。”余于天
瑞亦云。